માર્ચ 2008ના અંત સુધીમાં છ કંપનીઓની દરખાસ્તો મળી. ત્યાર બાદ એરફોર્સે વિમાનોની ચકાસણીની પ્રક્રિયા શરૂ કરી હતી. જોકે માત્ર ટેક્નિકલ પાસાઓની ચકાસણી કરવામાં જ એક વર્ષ જેટલો સમય નીકળી ગયો હતો. જાન્યુઆરી 2009માં વાયુ દળે જણાવ્યું હતું કે ટેક્નિકલ પાસાઓની ચકાસણીનું કામ પૂરું થઈ ગયું છે અને હવે ફિલ્ડ ટ્રાયલ થશે. જોકે ફરી તેમાં વિલંબ થયો હતો અને મે 2009માં ટેક્નિકલ ચકાસણીનો આખરી અહેવાલ તૈયાર થયો હતો. તેથી ફિલ્ડ ટ્રાયલમાં મોડું થયું હતું અને ઑગસ્ટ 2009થી તેની પ્રક્રિયા શરૂ થઈ. જુદા જુદા સ્થળે, જુદી જુદી સ્થિતિમાં વિમાનોને ઉડાડીને પરિક્ષણ કર્યા બાદ વાયુ દળે આઠેક મહિના બાદ માર્ચ 2010માં ફિલ્ડ ટ્રાયલનો અહેવાલ પણ તૈયાર કરી લીધો હતો.